સેન્સેક્સ 35,123 અને 34,812ની રેન્જમાં અથડાઇને છેલ્લે 60.73 પોઇન્ટ ઘટીને 34,950.92 બંધ રહ્યો હતો. જ્યારે નિફ્ટી નીચામાં 10,477 થયા બાદ રિકવર થઇને ફરી 10,500ની સપાટી કુદાવીને 10,528.20ની સપાટીએ બંધ હતી. એશિયન શેરબજારની નરમાઇની સામે યુરોપીયન શેરબજારો સુધારા સાથે ખુલતા ભારતીય શેરબજારમાં પ્રારંભથી મધ્યમ ગાળા દરમિયાન જોવાયેલો ઘટાડો અંતમાં ધીમો થયો હતો. જોકે, ડોલર સામે રૂપિયો ફરી ઘટીને 73ની નીચે સરકતા તેની સેન્ટીમેન્ટ પર વધુ અવળી અસર થઈ હોવાનું બીજી સ્ટોક એન્ડ ઇન્વેસ્ટમેન્ટના શ્યામ બાગડીનું કહેવું હતું. નિફ્ટી 10,600ની ઊપર નીકળવામાં નિષ્ફળ ગઈ હોવાથી બજારની ટૂંકા ગાળાની ચાલ સાંકડી રેન્જમાં રહેશે એમ તેમનું માનવું હતું. અન્ય એનાલિસ્ટ ઋષભ દવેના કહેવા અનુસાર, દિવાળીનો માહોલ રહેતાં તેજીવાળા મોટું જોખમ લેવાથી દૂર રહ્યા હોવાથી ઊછાળે વેચવાલીનો ભાર જોવાય છે. વધુમાં રજાનો માહોલ પણ રહેતાં બજારમાં આ સપ્તાહમાં મોટા કામકાજનો નિરૂત્સાહ જોવાશે.